Abdul Latip bin Talib

Biografi

Abdul Latip Talib yang juga sinonim dengan panggilan Pak Latip dilahirkan di Kampung Ulu Seperi, Rembau, Negeri Sembilan pada 2 Jun 1954.

Anugerah dan pencapaian

Pencapaian dan sumbangan terbesar beliau mungkin sekali adalah dalam menarik minat golongan remaja untuk membaca bahan sejarah melalui penulisan siri Novel Sejarah Islam yang diterbitkan oleh PTS Fortuna. Berdasarkan laman web universitipts.com, karya-karya beliau telah berjaya membantu pelajar-pelajar sekolah memperbaiki markah pencapaian ujian sejarah Islam.
Novel karangan beliau iaitu Randau Ruai dan Beraraklah Awan Pilu masing-masing telah memenangi tempat pertama dalam Peraduan Menulis Sastera dan Budaya Sarawak dan Hadiah Sastera Utusan pada tahun 2005. Ketika penyampaian Hadiah Sastera Kumpulan Utusan-ExxonMobil 2005 bagi kategori Novel Remaja, beliau memenangi tempat ketiga dengan novel Beraraklah Awan Pilu. Pak Latip meraih hadiah RM3,000 dan sijil. Hadiah disampaikan oleh Menteri Luar, Datuk Seri Syed Hamid Syed Jaafar Albar di Hotel Renaissance, Kuala Lumpur pada 19 Julai 2006.
Pada tahun 2007, beliau telah dikurniakan Pingat Khidmat Cemerlang Masyarakat (PMC) oleh Kerajaan Negeri Sembilan. Selain itu, novel beliau Perang Jementah dan Datuk Moyang Saleh telah merangkul hadiah Sayembara Menulis Novel Sejarah Johor 2007.
Dalam senarai 'Top 100 Penerima Royalti Tertinggi Bagi Jualan 2011 PTS', beliau menduduki tempat pertama dalam senarai tersebut. Pada tahun yang sama, jualan buku-buku beliau yang mengkompilasikan beberapa novel yang telah diterbitkan iaitu Imam-imam yang Benar, Khalifah-khalifah yang Benar dan Perang-perang yang Benar telah mencecah lebih sejuta ringgit. Dua yang pertama daripada tiga kompilasi novel itu pula tersenarai dalam 'Top 10 Judul Buku Paling Tinggi Sepanjang Tahun 2011 Berdasarkan Perolehan Ringgit'.
Novel Umar Al-Khattab - Reformis Dunia Islam sedang dalam proses diterjemah ke dalam bahasa Inggeris.  
Pada Mac 2013, buku-buku beliau sudah diluluskan oleh Jabatan Mufti Brunei untuk dipasarkan di negara tersebut. Brunei merupakan sebuah negara yang menggariskan syarat yang ketat tentang bahan bacaan yang boleh dibawa masuk terutamanya yang berunsurkan agama. Di Pesta Buku Brunei yang diadakan antara 28 Februari sehingga 10 Mac, buku-buku beliau telah mendapat sambutan yang menggalakkan sehingga terdapat beberapa judul yang kehabisan stok, antaranya buku Umar Abdul Aziz - Bayangan khalifah al-Rasyidin.

Novel sejarah Islam

Novel-novel sejarah yang ditulis oleh Abdul Latip sering kali dipuji kerana gaya bahasanya yang mudah dibaca selain berupaya menarik minat remaja mendalami sejarah Islam. Karya beliau juga pernah mendapat ulasan yang baik daripada pengulas dari Singapura.
Namun yang demikian, banyak novel karyanya dikritik oleh beberapa pihak. Mereka mempertikaikan kesahihan fakta sejarah yang dimasukkan dalam tulisan beliau dan mempertikai penulisan dialog yang diungkapkan oleh baginda Nabi Muhammad dengan menyatakan bahawa adalah haram berbuat demikian. Antara novel yang ditarik ialah novel Hijrah atas sebab-sebab yang dinyatakan sebelum ini.
Kebiasaannya beliau akan menjawab kritikan yang diberikan dengan menyatakan sumber yang digunakan beliau untuk mendapatkan maklumat seperti buku-buku ternama yang diiktiraf dan diyakini kesahihannya. Pada November 2010 dalam blog rasmi beliau abdullatip.blogspot.com, beliau menyiarkan surat memohon maaf yang diterima daripada seorang pembaca (nama dirahsiakan) yang pernah mengkritik karya beliau. Dalam jawapan beliau terhadap surat itu, Pak Latip mengakui ada kekurangan dalam penulisannya yang boleh diperbaiki dan menyatakan kesediaannya menerima teguran daripada mana-mana pihak.